SKRIFTLIG FORESPØRGSEL E-2544/99

af Samuli Pohjamo (ELDR) og Mikko Pesälä (ELDR) til Kommissionen

(4. januar 2000)

Om: Problemer med gennemførelse af Tacis-projekter

De Tacis-projekter, der blev iværksat med store forventninger, er ikke nødvendigvis blevet gennemført som håbet delvist på grund af bl.a. EU's tunge bureaukrati. Der er nu stillet forslag om, at EU ikke bevilger Tacis-midler til de nære områder, før de tidligere programmer er gennemført. Programmernes gennemførelse hindres af, at der er forholdsvis få muligheder for at foretage direkte investeringer. Ifølge den nuværende forordning er det kun muligt at anvende 10 % af de bevilgede midler. Dette er bl.a. grunden til, at mange allerede godkendte Tacis-programmer stadig er lagt på is. Såfremt forslaget gennemføres, vil truslen om ikke at bevilge nye midler navnlig ramme Tacis-CBS-programmer, der bl.a. har til formål at styrke grænsekontrollen og eliminere de udviklingsproblemer, der skyldes grænseområdernes afsides beliggenhed.

Den største mangel ved CBS-programmer anses for at være, at programmet er adskilt fra Interreg-programmet, der også har til formål at afhjælpe de problemer, der skyldes beliggenheden i grænseområderne, og at øge det grænseoverskridende samarbejde. Det er meningen, at Tacis-midlerne i modsætning til Interreg-midler skal anvendes af de russiske parter. På trods af dette har de vestlige ingeniør- og konsulentfirmaer fået tildraget sig størstedelen af Tacis-midlerne. Der bør i Tacis-programmerne lægges vægt på direkte investeringer i stedet for konsulentvirksomhed.

1. Hvordan vil Kommissionen arbejde for, at Tacis-projekterne mest gnidningsløst kan fortsætte uden afbrydelser?

2. Hvilken indflydelse har Kommissionen haft/har på det forslag om samordning og koordinering af Tacis- og Interreg-programmerne, der tidligere er blevet fremsat?

3. Hvordan vil Kommissionen forbedre gennemførelsen af direkte investeringer og begrænse den for omfattende konsulentvirksomhed?

Svar afgivet på Kommissionens vegne af Christopher Patten

(1. februar 2000)

Kommissionen ønsker først og fremmest at forsikre det ærede medlem om, at den ikke har nogen planer om at suspendere igangværende TACIS-projekter eller indstille finansieringen af nye projekter. Det gælder også for det grænseoverskridende samarbejdsprogram. Tværtimod understreges det i den nye forordning(1), der netop er trådt i kraft, at Kommissionen prioriterer TACIS-programmet meget højt. Investeringsloftet på 10 % i Rådets gamle forordning (Euratom, EF) nr. 1279/96 af 25. juni 1996(2) har ikke haft nogen negativ indvirkning på programgennemførelsen. Det er også vigtigt at huske på, at Interreg-programmet og programmet om grænseoverskridende samarbejde har forskellig målsætning og forskelligt retsgrundlag. Dette er af betydning i forbindelse med koordineringen af de to programmer.

Nedenfor følger svarene på det ærede medlems 3 spørgsmål:

1. Det er ikke på tale at suspendere samarbejdet generelt. Den nye forordning skal ses som en ny start for det vigtige samarbejde mellem Fællesskabet og partnerskabsstaterne i Østeuropa og Centralasien. Den nye forordning lægger stor vægt på regionalt og grænseoverskridende samarbejde med særlig eftertryk på udvidelsesproblematikken. Der er også tale om foranstaltninger med henblik på at øge effektiviteten gennem en koncentration inden for færre aktivitetsområder samt færre, men mere omfattende operationer.

2. Der foregår allerede koordinering mellem Interreg og TACIS, og denne koordinering vil fortsætte på projektniveau både i forbindelse med udarbejdelse af projekter og ved at give høj prioritet til projekter, der også modtager støtte fra andre relevante programmer. Denne fremgangsmåde er blevet kronet med succes i forbindelse med støtte til de finsk-russiske grænseovergange. Desuden vil synergien mellem de to programmer blive styrket gennem øget koordinering på programplanlægningsniveau i forbindelse med fastlæggelse af målsætning og samarbejdsområder.

3. Programmets hovedformål er som det står anført i den nye forordning overførsel af knowhow, men op til 20 % af budgetmidlerne kan nu på visse betingelser anvendes til investeringsfremme. Kommissionen mener, at denne hævning af loftet medfører betydeligt forbedrede investeringsmuligheder.

(1) EFT L 12 af 18.1.2000.

(2) EFT L 165 af 4.7.1996.